Wir, Agnes, von gottes gnaden wilent kùniginn ze Ungern, ✳ tuͦnt kunt allen den, die disen brief ansechent oder hoͤrent lesen, ✳ das wir ordenen und setzen ze dem lobe des almehtigen gottes und ze einem ewigen frid und besorgung der swesteren Sant Claren ordens,
die uff ùnser stift ze Kùngsvelt sind oder hie nach kùnftig werdent, ✳ das der gewileten swesteren nùt me sùllent werden denne fier und fierzig, und der dienenden swestˀn zwô, die sùllent nùt gewilet sin noch cappitel stimme nùt han, und sùllent sich dar zuͦ ferbinden nach aller der wise, als sich aͤnderi cloͤstˀ dar zu ferbunden hant ze ir zal. ✳ dem vorgen̄ convent ordenen und setzen wir von allen den guͤtern, so si hant von ûnser lieben froͤwen und muͦter, seligen, kùniginn Elisabethen, und von ùns und ùnsern bruͤdern durch ùnsers lieben herren und vatters, seligen, sele, kùnig Albrehtes, und ùnser und aller ùnser geswistergit und und forderen sele, von der kilchen zu Stoͧffen und ze Windesch, von dem hoff ze Rinfelden und von allen den guͤtern, so si hie obnen und da niden in Elsaͤzz hant, ✳ so wellen wir, das die eptissin gebunden
si bi gehorsami, der kellerin und der siech meistrin so vil phenning ze gebenn, uff weli zit si sin bedùrffen, ✳ das si gentzlich und gar erfùllen mùgen alles, das wir hie nach an disem brief ordenen und setzen. und bi der selben gehorsami, so binden wir sy oͧch ze gebenn der werkmeistrin und der custrin
alles, das wir inen geordenot hant, ✳ es wiˀ denn, das inen abgieng an des closters gelt so mˀkenlich, es wiˀ von urlig, ✳ von hagel oder von missewehst, ✳ das der mer teil ✳ des conventz ✳ in selber geloben woͤlt und ze helfe komen, an welen stucken si woͤlten und si ze rat wrden, inen selber ab zebrechen, ✳
untz das das clostˀ widerkemi und das si nùt ferdurben. ✳ aber von was sachen es die eptissin andˀs undˀwegen liessi, so wellen wir, das es die ratswestˀen besseˀn in acht tagen, und alle die wile und si es nùt gebesseret hant, so wellen wir, das die eptissin und die ratswestˀen bi rehtˀ gehorsami
anͧ win sin, als lang, untz das die ampt vˀsechen wˀdent nach ùnser ordenung und meinung. ✳ wir wellen oͧch, das si der werchmeistˀn geb sechs mark geltes an kernen und acht mark geltes an rog ✳ und ein mark geltes an habˀn ✳ von den kilchen und allen den guͤtˀn, so das clostˀ hatt, fùr ander
guͦt, das wir in das ampt geordenot und ferschriben hattent und fùrbas der eptissin sol sin. ✳ da zuͦ wellen wir oͧch, das die eptissin ire gebunden si, anderhalb hundtˀ schaff ze wintˀenn, ✳ und wenne das bescheche, das der vorgen̄ schaffen abgienge, von was sachen das beschehe, so ist die wˀkmeistrin gebunden in eim jar aͤndˀù schaff ze koͧffenn. ✳ mag abˀ si es nùt erzùgen von dem ampt, ✳ so wellen wir, das die eptissin gebunden si ir andˀi schaff ze koͧffenn, oͧch in eim jar. und von disem korn, ✳ laͤnbern, und von der wllen, so von den schaffen kunt, so sol die wˀkmeistˀn gebunden sin ze geben
ze fùnf jaren jecklicher swestˀ ein kùrsennē und ein mantel, und sùllent die kùrsennē und oͧch die maͤntel gelich sin an der koͤst nach dem, als es jeklicher ꝓson fordˀt an lengi und und an groͤssi. ✳ si sol oͧch jeklichˀ swestˀ ze drin jaren zwen wissen roͤkk geben und allù jar ein grawen rokk und ein
schapparan, weder si wellent dikkes oder dùnnes oder dùnnes tuͦches, und sol das tuͦch guͦt und starch sin, also das die swestˀen wol ir noturft haben mùgen und sol oͧch alles gelich sin an kost und an farwe. und weli swestˀ des gewandes nùt tragen wil, das man der gemeind git, der sol
man oͧch nùt gebenn noch gebunden sin ze gebenn. ✳ wir wellen oͧch, das die wˀkmeistʼn odˀ ein andˀi swestˀ, die es die esptissin und die wˀkmeistʼn bittent, den swestˀen das gewand selbˀ scrot und man inen das nùwe gewand nùt ungescrotens gebe. ✳ das alt gewant, das die swestˀn nùt me tragen
wellēt, das sont si der wˀkmeistˀnen, ✳ der eptissin und den fier ratswestˀn geben, und die sont es denne uff ir conciencia geben lutˀlich durch got und durch der herschaft sele, won es aller notùrftigest ist. ✳ di wˀkmeistʼn sol weder gebunden gessind noch niemann cleiden vor dem clostˀ. si sol ooͧch
der eptissin geben alle jar sehs und zwentzig phunt guͦtˀ wllen, da von man geb den swestˀen gefiltzet schuͦ ze drin jaren. ✳ die eptissin sol oͧch dem wˀk ampt einen menschen han, der mit der wllen und dem ampt umb gang. so si aber tag lonˀ hatt, so sol man inen spise geben als andˀm gesint,
und wil si da mit nùt benuͤgen, so sol si es inen besseren von ir ampt. si sol inen oͧch lonē von ir ampt. ✳ wir wellen oͦch, das dù wˀkmeistʼn vˀseche und bericht mit ziechen un̄ alle ding die bette, phulwen und kuͦssi, die des conventz sint im clostˀ, ✳ und darumb, so wellen wir, das ir die eptissin gebe
drissig schilling phenning. ✳ wir besorgen und ordnē oͧch dem covent ✳ also, das wir wellen, das die kellerin gebunden si ze gebenn, wenn si zwùrent essend, fruͤg und ze nacht zwei guͤti geriht von muͦss und eins von eiiern. und so si vastend, so sol inen geben drù muͤser und ein guͦt geriht
von fischen und von pheffˀ odˀ von eiiern. ✳ die eptissin sol oͧch der kellerin und der siehmeistrinen swinin fleisch geben, als vil si bedùrfent ze der spise, abˀ dù muͤser, die dù kellˀin mit fleisch machet, da sol si zwen teil gruͤn fleisch nemen, den dritten von swinim. ✳ die kellerin sol oͧch
dem covent un̄ den sengˀin ze essen geben, wenn man si ladet oder sundˀlich troͤstet. ✳ wir wellen oͧch, das die siehmeistri den ganden kranchen swestˀen und den kinden alle mal geb fruͤg und ze nacht ein guͦt gericht von gruͤnem fleisch, eins von muͦss und eins von eiier. ✳ aber an dem sunnetag, am zistag und am dornstag sol si inen geben einest am tag zwei geriht von fleisch und eins von eiier. aber in dem advent, in dˀ vasten, an den fritagen und an den gebannē tagen, so sol si inen geben drù muͤser und ein guͦt geriht von fischen und von pheffˀ. aber dien kinden un̄
den ganden swestˀen, die von ir krancheit nùt vasten mùgent, den sol si zwei muͤser geben un̄ ein guͦt geriht von fischen und pheffer einest an dem tag, das andˀ mal sol si inen geben zwei muͤser und eiier oder figen oder winber odˀ mandel odˀ fisch, ob si die eiiˀ nùt essend odˀ die figen oder
die winber oder den mandel nût haben mag, oder ob keine da wˀi die sin gessen getoͤrst von redlichem siechtagen. ✳ wir wellen, das die siechmeistʼn die ligenden siechen vˀseche uff ir conciencia nach der regel mit spise und das man inen tuͤg nach ir nottuft mit huͤnren, fleisch, eiiern,
muͦs, zuckˀ, ris, mandel, figen, winbˀ und mit allem dem, so ir siechtag forderet von spise, und sol das als lang tuͦn, untz das si desselben siechtagen ze covent gat, und also sol man oͧch den kinden tuͤn, so si siech sint. ✳ wir wellen oͧch, das die siechmeistʼn die vier lessinen bericht, die man
nach der regel halten sol, und oͧch alle die swestˀen, die dur das jar lassend, und sol inen tuͦn nach ir noturft und als man lessern gewonlich tuͦn sol, und oͧch den swestˀn, die die eptissin ladet, so es si guͦt dunket. wir wellen oͧch, das die eptissin un̄ die ratswestˀn in fierzehen
tagen, wenne man gevisitiert, ordnen allù ding und dù vorgeschriben geriht, wie man si geben sol durch die wuchen, ✳ es si fisch oder fleisch odˀ muͦs odˀ wie es genemt ist, un̄ wellen oͧch, das die kellerin und die siechmeistʼn gebunden sin ze tuͦnne, wie un̄ was man inen denne ordenot. dù swin des closters sont alle sin und stan in der eptissinen hant, und was aber von allen den swinen kunt, die man in dem clostˀ slat, es sin wùrst, oren, clawen und ruggen, das die swestˀn essen wellent, das sol man der siechmeistʼnen halbes geben un̄ den andˀn halbteil der eptissinen un̄ der kellˀinē. ✳ die kese, die dem clostˀ werdent, die sùllent stan in dˀ eptissinen hant, also das si den swestˀn, si sin siech oder gesunt, da von ir noturft geben sol, und wô ir gebristet, so sol si vil koͧffen, das die swestˀn keinen gebresten gewinnen. ellù dù huͤnr, die dem clostˀ vallēt,
si sin gegenwùrtig oder kùnftig, die sùllent wˀden der siechmeistʼn, anͧ allein fùnfzig, die sont der eptissinē und der kellˀin, und oͧch allù dù huͤnr, die von des jarzites guͤtˀn vallent, die sont oͧch der siemeistʼnen wˀden, allein so vil, so dù jartzitmeistri bedarf den siechen. die eptissin
sol oͧch jeder swestˀ zem mal geben ein halb masse wisses wines, des besten, so dem clostˀ wachset. die abˀ so vil nùt trinken wil oder enmag, der sol man ir noturft geben und nùt me. si sol oͧch den siechen win geben nach ir noturft, es si Elsaͤzzˀ odˀ lantwin. si sol oͧch allen ampt
swestˀen, der jarzit meistʼn, der kelnˀin und der siechmeistʼn win geben ze sultzen und wa si sin bedùrfen ze dˀ swestˀen spise. si sol inen ouch guͦtes brotz gnuͦg geben un̄ sol oͧch saltz geben, wa man sin bedarf, von der amptswestˀn wegen odˀ von des closters wegen uff die hoͤff und allenthalben. ✳ dù eptissin sol oͧch den amptswestˀn geben fasmuͦs. die ampt swestˀn sùllent oͧch die kuchinen vˀsechen an allem geschirre, und sol inen das die eptissin gelten, wenn si sin bedùrfen. ✳ das obs, das dem clostˀ wirt, das sol die eptissin teillen der kellˀin und der siechmeistʼn nach
bescheidenheit nach der swestˀn rat. und ist, das inen gebristet von dem, das dem clostˀ wachset, so sont die amptswestˀn so vil koͧffen, das die swestˀn nùt gebresten gewinnen. ✳ die eptissin sol oͧch milch geben, wa man ir bedarf. die schenkinen und das almuͦsen, das dem clostˀ gemeinlich vallet, das sol die eptissin teilen siechen und gesunden nach bescheidenheit, und sol man inen nùtz destˀ minr geben, das wir inen geordenot und ferschrieben hant. ✳ wir wellen oͧch, was von allen tischen kunt, das das ein portnˀin geb lutˀlich durch got und es teile
gemeinen armen lùten. wir wellen oͧch, das man alle tag durch got gebe so vil brotes, so von einem fiertel roggen kunt. ✳ dù eptissin sol oͧch holtz und garten rihten und sol oͧch des closters gesind lonen, in wel ampt si dienend. si sol oͧch den swestˀen sumˀ schuͦ gnuͦg
geben. ✳ wir wellen oͧch, das der convent fier swestˀen wellen, anͧ der rat und urlob die eptissin nieman nùt geben sol ùber fùnf schilling. wir wellen oͧch, ✳ das kein amptswestˀ von ir ampt nieman nùt geb noch schenk, wedˀ klein noch gross, aͧn der eptissin und der fier
rat swestˀen urlob. wenne si aber dem gesinde ein schusselen mit fischen odˀ mit fleisch odˀ etwas soͤliches wellent geben, das sont si allù mal tuͦn mit der eptissinen sundrigem urlob. ✳ wir wellen oͧch, das kein swestˀ von der kellerin ✳ odˀ von der siechmeistˀnen fisch odˀ fleisch neme, dù
es nut essen welle, dar umb das si es fùr das clostˀ send, anͧ der eptissin sundrig urlob. ✳ wir wellen oͧch, das die amptswestˀn der eptissinē nùt fˀzihen, es si fisch odˀ fleisch odˀ obs odˀ was es si, so si an si kunt, so es not tuͦt durch des clostˀs ere und si es denne ze mal nùt gewinnē
moͤht. ✳ was abˀ mˀkenlich wiˀ, das sol inen die eptissin widˀlegen. ✳ wir besorgen oͧch das custˀ ampt also, das wir wellen, das die eptissin der custrin geb alle jar ein soͧm oͤles und sechzig phunt der grossen phunden ze der wandel kˀtzen und ein phunt phenning Zofingˀ mùntz
umb oflaten, un̄ sol das tuͤn von dem guͦt, so wir dem clostˀ geben habend. ✳ dù eptissin sol ir oͧch geben drù phunt phenningen, als wir oͧch an andˀen unsˀn briefen hant vˀschriben. wˀ oͧch, das man an der kilchen und an dem kor buwes bedoͤrfti, es wˀ an dem tache odˀ an den glesern odˀ
was soͤliches grossen buwes ist, das sol dù eptissin tuͦn von den closters gemeinem guͦt. ✳ wir wellen oͧch, das ellù die jarzit, so wir geordenot, gesetz und ferschriben hant an unsern briefen, also beliben und bestanden, won als vil, das wir bessern ùnsers lieben herren und
vatters, kunig Albrechtes, jarzit und ùnser lieben froͧwen und muͤtˀ, chùnigin Elisabethen, also das man ùber die spend, dù vˀschriben ist, geben sol ze jetwederm jarzit drù phunt phenning mit der spend gemeinen armen lùten. ✳ wir wellen oͧch, das dù jarzitmeistʼn gebunden si bi rehtˀ gehorsami, das si von ir ampt nieman nùt gebe àn der eptissinen und der fier ratswestˀn urlob, als das vor den amptswestˀn ferschriben ist, denne das wir ire vˀschriben haben an ùnsˀn briefen, und das selb sol si oͧch tuͦn uff den selben tag, so dù jarzit
vallent, ✳ noch ze enhein andˀn zit in dem jar, un̄ sol das almuͦsen teilen nach dem, als wir ir es fˀschriben hant und nùt anders. si sol oͧch dù mal usswendig und innwendig berihten und halten als erlich und als voͤlleklich als untz har und oͧch die spend. ✳ die eptissin sol oͧch
den swestˀn guͦten win geben ze den jarziten, die nuͦn ein phunt hant. ✳ die jarzitmeistrin sol der eptissin geben drissig schilling phenning ze dem meiientag ze ùnsers lieben herren und vatters, ✳ chùnig Albrehtes, jarzit, und sol dù eptissin denne des selben tages rihten
die gaͤst usswendig, si sin geistlich odˀ weltlich, nach eren. ✳ wir wellen oͧch, das die amptswestˀn ze fier malen in dem jar rechnen vor dem covent odˀ for den rat swestˀn. und ist denne, das der custrin odˀ der wˀchmeistʼn ùt ùbˀ wirt, das sont si fùrsparen und damit tuͦn, als
es denne dem convent gefallet. ✳ und ist aber, das inen gebristet, so sol inen die eptissin me geben, also das si gentzlich volbringen mùgen alles, das wir inen ferschriben habent. ✳ ist aber, das der jarzitmeistʼnen ùt ùbˀ wirt, so sol si gult koͧffen mit des conventes rat ✳ un̄
dù jarzit besseren. wˀ aber, das ir gebresti, so sol ire die eptissin helfen entlechenen, untz das si es vˀgelten mag von den jarziten. ✳ wir wellen oͧch nit, das dehein swestˀ der uvorgeschriben emptˀ zwei trag. ✳ wir wellen oͧch, das dˀ convent von keiner slaht not die kilchen ze
Stoͧffen und ze Windesch jemˀ ferkùmberen odˀ versetzen mit lipgedingen ✳ und das s si den convent gentzlich unbekùmbˀt beliben. ✳ wir wellen oͧch, das die eptissin gebunden si, uff sant Martins tag dem convent ze sagenn, was dem clostˀ des jares korns und wins worden si,
es si niden oder obnen in dem lande, und das si denne mit ein ander ze rat wˀden, ✳ was man an griffe, da mit man die ampt swestˀn rihte, und wellen nùt, das dù eptissin win oder korn an grife ze vˀkoͧffen denne mit des conventes wissend und willen und mit urlob des meren
teil des conventz. wir wellen oͧch, das der convent gebunden si, ✳ an ùnsers lieben hˀren und vatters, kùnig Albrehtes, und an ùnser lieben froͧwen und muͦtˀ, chùniginn Elisabethen, und an ùnsˀs lieben hˀren, kùnig Andres von Ungˀn, und an ùnserm und aller ùnser geswistˀgit jartag ein vigilia und ein messe singe, un̄ jedù swestˀ besunder spreche ein vigilia und ein hundˀt patˀ nostˀ und hundˀt ave Maria. ✳ es sol oͧch enkein swestˀ enhein lipgeding han, wedˀ klein noch gross. wˀ och kein swestˀ dù ùt hetti oder noch geben wrde,
das sol die eptissin nemen ledeklich und sol ire die eptissin noch dˀ convent nùt gebunden sin und sùllent dar ùbˀ keinen fund finden noch suͦchen. wrd es abˀ gebrochen von keinˀ ꝓson, so wellen wir, das dù ordenùng und gesetzde, da wir da vor geschriben hant,
umb ir noturft gar und gentzlich ab si. und dis alles ist geschechen mit der eptissinen und des conventz guͦten willen und gunst, und darumb, so binden wir ùns und geloben ich, swestˀ Agnes, die eptissin, und der covent gemeinlich ze Kùngsvelt, das wir dis stete
haben und aller ùnser nachkomen bi ùnser trùwe, und wenne wir ein eptissin wellen, das dù gelob stet ze haltend, und ein jecliche swestˀ, die wir enpfachen ze der gehorsami, das dù gelob stet ze haltenne mit der gehorsami alles, das vorgeschribenn ist. und das diser
brief an allen stuckken behalten wˀd und kein ding underwegen belib von fergessenheit, so wellen wir, das die priolin gebunden si, das si disen brief heisse lesen je ze drin manoden einest. ✳ und dises sache stet und vest belib da von, so han wir, swestˀ Agnes, die eptissin, min ingesigel ✳ mit des conventz ingesigel ze ùnser gnedigen froͧwen, der kùniginnē, ingesigel gehenket an disen brief, der geben ist ze Kùngsvelt an ùnser froͧwen tag ze mittem oͧgsten, do man zalt von gottes gebùrt drizehenhundˀt jar, dar nach in dem
fùnf und drissigesten jare. ✳